Document ID: 32006D0028

KOMISJONI OTSUS,
18. jaanuar 2006,
teatavatele veistele kõrvamärkide kinnitamise maksimumtähtaja pikendamise kohta
(teatavaks tehtud numbri K(2006) 43 all)
(EMPs kohaldatav tekst)
(2006/28/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1760/2000 veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta, (1) eriti selle artikli 4 lõiget 2,
võttes arvesse liikmesriikide taotlusi,
ning arvestades järgmist:
(1)
Teatavad liikmesriigid on määruse (EÜ) nr 1760/2000 kohaselt taotlenud, et veistele kõrvamärkide kinnitamise maksimumtähtaega pikendataks kuni kuue kuuni, juhul kui loomi peetakse erandlikes haldustingimustes ning kui piirkonna looduslikult ebasoodsad tingimused ja loomade väga agressiivne käitumine muudavad kõrvamärkide kinnitamise 20 päeva jooksul pärast looma sündi keeruliseks või isegi ohtlikuks.
(2)
Kõrvamärkide kinnitamise maksimumtähtaja pikendamist tuleks lubada kõnealuste asjaolude puhul ja vastavalt teatavatele kaitsemeetmetele. Eelkõige on vaja tagada, et ei kahjustataks veiste andmebaasis sisalduva teabe kvaliteeti ning et kõrvamärkideta veiseid ei viidaks teise kohta.
(3)
Kõnealust pikendamist tuleks kohaldada üksnes nende põllumajandusettevõtete suhtes, millele asjaomane liikmesriik on andnud eraldi loa kooskõlas selgelt määratletud kriteeriumidega.
(4)
Kuna käesoleva otsusega ettenähtud meetmeid tuleks kohaldada kõikide liikmesriikide suhtes, tuleks tunnistada kehtetuks komisjoni 12. oktoobri 1998. aasta otsus 98/589/EÜ Hispaania karja kuuluvatele teatavatele veistele kõrvamärkide kinnitamiseks sätestatud maksimumtähtaja pikendamise kohta, (2) mille erisätted hõlmavad üksnes Hispaaniat.
(5)
Käesoleva otsusega ettenähtud meetmed on kooskõlas Euroopa Põllumajanduse Arendus- ja Tagatisfondi (EAGGF) komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kõrvamärkide kinnitamiseks ettenähtud ajavahemiku pikendamiseks luba
Tingimusel et käesoleva otsuse artiklites 2-5 sätestatud tingimused on täidetud, võivad liikmesriigid lubada põllumajandusettevõtetel pikendada määruse (EÜ) nr 1760/2000 artikli 4 lõike 2 esimeses lõigus sätestatud maksimumtähtaega kuni kuue kuuni muuks otstarbeks kui piimatootmiseks peetavate ammlehmade vasikate kõrvamärkide kinnitamise puhul.
Artikkel 2
Loa andmise tingimused
1. Liikmesriigid võivad anda artiklis 1 ettenähtud loa, kui nad on veendunud, et järgmised tingimused on täidetud:
a)
tegemist on vabapidamisega põllumajandusettevõttega, kus ammlehmi peetakse eritingimustes;
b)
tegemist on loomapidamise piirkonnaga, mille oluliste looduslikult ebasoodsate tingimuste tõttu väheneb füüsiline kontakt inimestega;
c)
tegemist on loomadega, kes ei ole harjunud olema inimestega tavalises kontaktis ning kelle käitumine on väga agressiivne;
d)
pärast kõrvamärkide kinnitamist võib iga vasikat selgelt emaga seostada.
2. Liikmesriigid võivad sätestada täiendavad kriteeriumid, et eelkõige piirata artikliga 1 ettenähtud lubade väljaandmist teatavates geograafilistes piirkondades või teatavatele tõugudele.
3. Liikmesriigid teavitavad komisjoni käesoleva otsuse kohaldamisest ja võimalikest täiendavatest kriteeriumidest, mille nad sätestavad kooskõlas lõikega 2.
Artikkel 3
Kõrvamärkide kinnitamine
Artikliga 1 ettenähtud luba omavates põllumajandusettevõtetes kinnitatakse kõrvamärgid hiljemalt siis, kui vasikas:
-
saab kuuekuuseks,
-
lahutatakse emast,
-
lahkub asjaomasest põllumajandusettevõttest.
Artikkel 4
Elektrooniline andmebaas
1. Pädev asutus registreerib määruse (EÜ) nr 1760/2000 artiklis 5 osutatud veiste elektroonilisse andmebaasi käesoleva otsuse artikliga 1 ettenähtud load vastavalt nendele põllumajandusettevõtetele, kellele kõnealused load antakse.
2. Teatades määruse (EÜ) nr 1760/2000 artikli 7 lõike 1 kohaselt iga looma sünnist, teatavad loomapidajad pädevale asutusele kõik loomad, kellele käesoleva otsuse kohaselt ei ole veel kõrvamärki kinnitatud.
3. Pädev asutus registreerib veiste elektroonilisse andmebaasi kõrvamärkideta loomadena need loomad, kellele ei ole nende sünnist teatamise ajaks veel kõrvamärki kinnitatud.
Artikkel 5
Kontroll
Pädev asutus teeb igal aastal vähemalt ühe kontrollkäigu igasse artikliga 1 ettenähtud luba omavasse põllumajandusettevõttesse. Pädev asutus tühistab kõnealuse loa, kui artiklis 2 osutatud tingimusi enam ei täideta.
Artikkel 6
Kehtetuks tunnistamine
Otsus 98/589/EÜ tunnistatakse kehtetuks.
Artikkel 7
Adressaadid
Käesolev otsus on adresseeritud liikmesriikidele.
Brüssel, 18. jaanuar 2006

Labels: 12
7
3
6